**ত্শে-দ্বাং-ল্হা-মো** (ওয়াইলি: *tshe dbang lha mo*) (মৃত্যু-১৮১২) তিব্বতের স্দে-দ্গে রাজ্যের একজন রাণী ছিলেন।

পারিবারিক জীবন
--------------

ত্শে-দ্বাং-ল্হা-মো তিব্বতের দক্ষিণ স্দে-দ্গে (ওয়াইলি: *sde dge*) অঞ্চলের স্গা-র্জে (ওয়াইলি: *sga rje*) নামক স্থানে জন্মগ্রহণ করেন। ১৭৮৩ খ্রিষ্টাব্দে কৈশোরাবস্থায় সা-দ্বাং-কুন-গ্রুব-ব্দে-দ্গা'-ব্জাং-পো (ওয়াইলি: *sa dbang kun grub bde dga' bzang po*) নামক স্দে-দ্গে রাজ্যের যুবরাজের সঙ্গে তার বিবাহ হয়। তিনি চারটি সন্তানের জন্ম দেন, যার মধ্যে দুইজন শৈশবাবস্থায় মারা যায়। তাঁদের একমাত্র জীবিত পুত্র ত্শে-দ্বাং-র্দো-র্জে-রিগ-'দ্জিন (ওয়াইলি: *tshe dbang rdo rje rig 'dzin*) পরবর্তীকালে রাজ্যের শাসক হন। তাঁদের কন্যার নাম ছিল র্তা-ম্গ্রিন-দ্বাং-মো (ওয়াইলি: *rta mgrin dbang mo*)।

'জিগ্স-মেদ-গ্লিং-পার সঙ্গে সম্পর্ক
----------------------------------

সা-দ্বাং-কুন-গ্রুব-ব্দে-দ্গা'-ব্জাং-পো এবং ত্শে-দ্বাং-ল্হা-মো উভয়েই অত্যন্ত ধর্মপ্রাণ ব্যক্তি ছিলেন। ১৭৮৮ খ্রিষ্টাব্দে তারা মধ্য তিব্বত যাত্রা করে ব্সাম-য়াস বৌদ্ধবিহারে র্ন্যিং-মা সাধক 'জিগ্স-মেদ-গ্লিং-পার (ওয়াইলি: *'jigs med gling pa*) সঙ্গে সাক্ষাত করে তার নিকট ধর্মশিক্ষা লাভ করেন। এই সাক্ষাতের কথা 'জিগ্স-মেদ-গ্লিং-পা তার আত্মজীবনীতে বর্ণনা করেছেন। 'জিগ্স-মেদ-গ্লিং-পা এই রাজদম্পতিকে উদ্দেশ্য করে ষোলটি শ্লোক ও তার ব্যাখ্যাকারী টীকা সমন্বিত একটি প্রশস্তি রচনা করেন। ত্শে-দ্বাং-ল্হা-মোকে উদ্দেশ্য করে লেখা প্রশস্তিটি খুবই অনুপ্রেরণাদায়ী রচনা ছিল, যেখানে তিনি বিভিন্ন তত্ত্ব ও উদহারণের মাধ্যমে প্রমাণ করার চেষ্টা করেছেন যে, মহিলারাও বোধিসত্ত্ব হওয়ার জন্য সমান রূপে যোগ্য। প্রত্যেকটি শ্লোকেই লিঙ্গ সমতার ওপর জোর দেওয়া হয়েছিল এবং ত্শে-দ্বাং-ল্হা-মোকে তিব্বত সম্রাট খ্রি-স্রোং-ল্দে-ব্ত্সানের পুত্রবধূ ও পদ্মসম্ভবের ধর্মসঙ্গিনী যুবরাণী ঙ্গাগ-ত্শুল-ব্যাং-ছুব-র্গ্যা-মোর (ওয়াইলি: *ngang tshul byang chub rgyal mo*) পুনর্জন্ম রূপে বর্ণনা করা হয়।

রাজ্যের শাসক
------------

১৭৯০ খ্রিষ্টাব্দে ত্শে-দ্বাং-ল্হা-মোর স্বামী সা-দ্বাং-কুন-গ্রুব-ব্দে-দ্গা'-ব্জাং-পো মৃত্যুবরণ করলে তার জীবনে এক গুরুত্বপূর্ণ ও নাটকীয় সময় উপস্থিত হয়। সেই সময় তাঁদের পুত্র যুবরাজ ত্শে-দ্বাং-র্দো-র্জে-রিগ-'দ্জিনের বয়স মাত্র চার বছর হওয়ায় ত্শে-দ্বাং-ল্হা-মো তার প্রতিনিধি হয়ে রাজ্য শাসন করেন। তার রাজত্বের পঞ্চম বছরে তিনি বিভিন্ন ধর্মীয় পুস্তক প্রকাশনার বিশাল কর্মসূচী গ্রহণ করেন। তিনি চল্লিশ খন্ডেরও বেশি বই প্রকাশ করেন, যার মধ্যে র্ন্যিং-মা-র্গ্যুদ-'বুম নামক র্ন্যিং-মা ধর্মসম্প্রদায়ের তন্ত্র সংকলন গ্রন্থটি সর্বাপেক্ষা উল্লেখযোগ্য ছিল। এই গ্রন্থ প্রকাশনার সময় 'গ্যুর-মেদ-ত্শে-দ্বাং-ম্ছোগ-গ্রুব (ওয়াইলি: *'gyur med tshe dbang mchog grub*) নামক বিখ্যাত বৌদ্ধ মহাপণ্ডিত সম্পাদনার দায়িত্ব নেন । ত্শে-দ্বাং-ল্হা-মো তার ধর্মশিক্ষক 'জিগ্স-মেদ-গ্লিং-পার রচনাগুলিকে নয়টি খণ্ডে এবং বিখ্যাত র্ন্যিং-মা পণ্ডিত ক্লোং-ছেন-রাব-'ব্যাম্স-পা-দ্রি-মেদ-'ওদ-জের (ওয়াইলি: *klong chen rab 'byams pa dri med 'od zer*) রচিত গ্রন্থগুলিকে প্রকাশনার ব্যবস্থা করেন। তিনি তার রাজত্বকালে পদ্মসম্ভব সহ বেশ কিছু বিশালাকার মূর্তি নির্মাণ করান। ১৮০৮ খ্রিষ্টাব্দে 'দ্জা (ওয়াইলি: *'dza*) অঞ্চলে একটি যুদ্ধ শুরু হলে তিনি রাজধানী থেকে পালিয়ে যেতে বাধ্য হন বলে মনে করা হলেও এই নিয়ে দ্বিমত রয়েছে। ১৮১২ খ্রিষ্টাব্দে অসুস্থতার কারণে তার মৃত্যু ঘটে।

পাদটীকা
-------

1. ↑  *In general, even though one's mind is moistened with a renunciatory attitude, if one doesn't have any thought of respecting the local rules and so forth, the 'truth of reality' will not (be obtained) … But anyway they [the king and queen of Derge] were not the same as those from other kingdoms that are filled with barbarians and miscreants."*

তথ্যসূত্র
---------

1. 1 2 3  Ronis, Jann। "Tsewang Lhamo"। *The Treasury of Lives: Biographies of Himalayan Religious Masters*। সংগ্রহের তারিখ 2014-08-24 date = May 2013।  এখানে তারিখের মান পরীক্ষা করুন: `|সংগ্রহের-তারিখ=` (সাহায্য)উদ্ধৃতি শৈলী রক্ষণাবেক্ষণ: পাইপ অনুপস্থিত (link)
2. ↑  Gyatso, Janet. 1997. "The Autobiography of a Visionary." In Religions of Tibet in Practice, Donald S. Lopez (ed.). Princeton, N.J.: Princeton University Press.

আরো পড়ুন
---------

* An-che, Li. 1947. "Dege: A Study of Tibetan Population." Southwestern Journal of Anthropology vol. 3, no. 4, pp. 279–93.
* Chayet, Anne. 1993. La Femme au Temps des Dalaï-Lamas. Paris: Editions Stock-L. Pernoud. (ফরাসি)
* Garje Khamtrul Rinpoche, Jamyang Döndrup. 2009. Memories of Lost and Hidden Lands: The Life Story of Garje Khamtrul Rinpoche. Dharamsala, Dist. Kangra, H.P.: Chime Gatsel Ling.
* Kolmaš, Josef. 1968. A Genealogy of the Kings of Derge: Sde-Dge'i Rgyal Rabs. Prague: Oriental Institute in Academia.
* Kolmaš, Josef. 1988. "Dezhung Rinpoche's Summary and Continuation of the Sde-Dge'i Rgyal-Rabs." Acta Orientalia, vol. 42, no. 1.
* Ronis, Jann. 2009. "Revelations, Scholasticism, and Celibacy: Contestation and Synthesis in the Growth of Monasticism at Katok Gompa from the 17th through 20th Centuries." Ph.D. dissertation, University of Virginia.
* Ronis, Jann. 2011. "Powerful Women in the History of Degé: Reassessing the Eventful Reign of the Dowager Queen Tsewang Lhamo (d. 1812)." Revue d'Etudes Tibétaines, no. 21, pp. 61–81.
* Smith, E. Gene, 2001. Among Tibetan Texts: History and Literature of the Himalayan Plateau. Kurtis R. Schaeffer (ed.). Boston: Wisdom Publications.
* Thondup, Tulku. 1999. Masters of Meditation and Miracles: Lives of the Great Buddhist Masters of India and Tibet. Harold Talbott (ed.) Boston: Shambhala Publications.

|
|  |
| পূর্বসূরীসা-দ্বাং-কুন-গ্রুব-ব্দে-দ্গা'-ব্জাং-পো | **ত্শে-দ্বাং-ল্হা-মো  স্দে-দ্গে রাজ্যের শাসক** | উত্তরসূরীত্শে-দ্বাং-র্দো-র্জে-রিগ-'দ্জিন |
|